**Sinoda – kratko pričevanje, kot znano v neznanem**

Moj prispevek za našo Sinodo je naslovljen z besedo pričevanje. Ne vem če je to najbolj primerna beseda, ampak ker ne vem, kako nasloviti nekaj, za kar ti ni ravno jasno za kaj gre, in ni ravno opis, razmišljanje, refleksija, naj bo neke vrste pričevanje v smislu - znano v neznanem.

Na kratko torej. Ko sem slišal, da se bo v SKŽ oblikovala neka sinodalna iniciativa, me je to takoj pritegnilo, pa čeprav nisem imel nobene predstave za kaj gre, zgolj naklonjeno čutenje. Zdelo se mi je, da gre za nekaj drugačnega, privlačnega. Nisem se takoj odzval ampak kar precej kasneje.

No, mi štirje odzivniki (Urška, Brane in Igor), smo v zadnjem dobrem mesecu imeli kar nekaj zoom srečanj in moje lovljenje s to vsebino in razumevanja, je priznam, precejšnje.

Največjo težavo sem ali imam, da je tako ciljno neoprijemljiva. Ves čas sem skušal to aktivnost in dinamiko nekam usmeriti, tj. na konkretno. Na neko aktualnost, ki je pereča bodisi na osebnem, bodisi na družbenem ali zgolj SKŽ nivoju. Toliko bolj, ker ima ta papežev sinodalni proces določeno časovno dinamiko, ki naj bi se reflektirala na različnih nivojih in se načeloma dogajala od spodaj navzgor.

Ravno zato je v tem procesu nekaj paradoksalnega; soočanje strukturiranega procesa in ogromne svobode nedorečenosti in vse to je umeščeno v nek časovni okvir. Z vidika razumskega dojemanja bi rekel, da je tak pristop zelo tvegan, in lahko bi rekli neučinkovit, in z majhno možnostjo uspeha.

Tako širok in »nedodelan« proces se mi zdi, da lahko sproži samo papež, ali oseba, ki ne sledi zgolj logiki dinamike razuma ampak še nečemu drugemu. V tem primeru zlasti izkušnji vesoljne cerkve, ne samo izkušnji prvotne Cerkve in prvim apostolom ampak odrešenjskemu konceptu.

Ob tem miselnem prežvekovanju, sem se spomnil dveh zanimivih podrobnosti, ki sta me nagovorili:

* Papeži in še marsikdo so poskušali in se trudijo z marsičem. Pogosto z ustaljenimi razumsko-metodološkimi metodami nagovoriti vernike in svet. Ampak svet se praviloma ne meni kaj dosti za marsikatere spodbude, vključno z nami. V metodo smo ukalupili celo Boga in mu odvzeli ustvarjalnost. Svet si želi in stremi po tem, da bi izluščil idejo in se poistovetil z njo. Ideja je tista, ki posledično poveže in lahko oblikuje različno misleče in utrdi zelo velike tabore, ki si po logiki različnosti idej pogosto medsebojno nasprotujejo ali vsaj tekmujejo na vseh mogočih nivojih. To velja v ekonomiji, politiki, sociali, kulturi, filozofiji, pa naj bo to lokalno ali globalno.
* Ob tej vsesplošni razklanosti sem se spomnil na besede M. I. Rupnik, ko je na nekem predavanju omenil mistkinjo Faustino Kovalsko. Ne vem če poznate njeno knjigo in zapise, ki govorijo predvsem o njenih pogovorih z Jezusom. Omenil je njeno vprašanje Jezusu, ki gre nekako tako: »Kaj naj danes storimo: naj objavimo post, kličemo k pokori ..?« Jezus, naj bi ji odgovoril, kot: »Ne, ne nič od tega ne bo pomagalo, človek se lahko zanese samo na Moje usmiljenje, samo še na to«.

Nekaj tega slutim tudi v tem sproženem sinodalnem procesu. V tem, da se človek otrese ustaljenosti, svojih koordinat in iskanja novih idej, načrtov in rešitev. Ne gre za to. Človek je že odrešen in ne potrebuje nove ideje za katero bi se boril in se zastavil. Potrebuje življenje, konkretno življenje v bratstvu in sestrinstvu. Takšnega pa ne zmoremo sami živeti. Življenje v bratstvu in sestrinstvu je mogoče samo v Svetem Duhu, On je tisti, ki dela bratstvo in sestrinstvo. Zato razumem, da je bistvo sinodalnosti - skupna hoja v klicanju k Sv. Duhu v vsej raznolikosti in nedorečenosti in skupaj iskati odgovore za osebno in skupno življenje.

Jovan Lukovac

dec. 2021